Михайлов е роден в град Щип в Османската империя (днес в Северна Македония) на 7 декември 1878 година. Брат е на Михаил Гаврилов и чичо на Иван Михайлов. Завършва Военното училище в София през 1900 г. Участва в трите войни за национално обединение – Балканската (1912 – 1913), Междусъюзническата (1913) и Първата световна (1915 – 1918). Служил е във втори резервен полк и шести пехотен търновски полк. Бил е домакин на първа дивизионна болница, командир на дружина в четиридесет и първи пехотен полк, както и интендант на първи пехотен софийски полк. Известно време е началник на отделение в Главното интендантство.